Ek het misluk – wat nou? - www.bybelkennis.co.za
by Coen Slabber · Published 08/04/2016 · Updated 04/03/2016
The passion of hatred, ignorance, and vainglory, having overpowered a man, holds his eyes fast as the tyrant does the free man. As he dares not speak out what is true, so the eye bewitched by such passions fails to see what is true and sound. But we must pray the Lord to make firm the wavering. – Huldrych Zwingli
Niemand se lewe bestaan uit een ononderbroke string oorwinnings nie. Almal van ons ondervind terugslae en mislukkings. Dit geld ook vir ons godsdiens – almal maak foute al probeer ons ons bes om God te dien. As dit waar is, is 'n belangrike vaardigheid wat alle Christene moet aanleer, hoe om op mislukking te reageer.
As jy misluk het, is die eerste stap om uit te vind waarom jy misluk het. Daar is natuurlik baie redes, maar hier is vyf algemene redes.
As jy nie vooruit beplan nie
'n Verstandige mens sien onheil kom en sorg dat dit hom nie tref nie, onervare mense loop oop oë daarin en boet daarvoor (Spreuke 27:12)
As jy wil hê dat die gemeente moet groei en gesond wees, vereis dit baie beplanning. Jy moet nie alleen beplan om nuwe mense te trek nie, maar ook wat jy met hulle gaan doen as hulle in die gemeente aankom. Byvoorbeeld: Hoe gaan ons hulle by 'n kleingroep inskakel? Onthou: Noag het begin beplan lank voor dit begin reën het.
Sodra jy dink dat jy "aangekom" het
Op selfverheffing volg ineenstorting, op nederigheid eer (Spreuke 18:12)
"When Jesus walked through New Testament times, people had trouble seeing him as God; when some pastors walk through their churches, people have trouble seeing them as human." (John Maxwell).
As jy bang is om noodsaaklike waagstukke aan te gaan
Die vrees vir mislukking kan tot mislukking lei. Ons is dikwels so bekommerd oor wat ander van ons sal dink as ons misluk. Daarom probeer ons nie eers nie. As jy vir mense bang is, kan jy in 'n strik beland, maar as jy jou vertroue in die Here stel, is jy veilig (Spreuke 29:25). Jy kan foute maak – jy moet net nie dieselfde fout oor en oor maak nie.
Jy gooi te gou tou op
Dikwels is sukses net om die draai. Daniël bid vir dae aaneen en hy kry geen antwoord van God nie. Op 'n dag sien hy in 'n visioen 'n magtige engel wat vir hom sê om nie bang te wees nie. Hierdie engel is 21 dae teruggehou voor Daniël se gebede beantwoord is (Daniël 10:12 – 14). Wat sou gebeur het as Daniël na 15 dae opgehou bid het? Onthou: baie wedstryde word eers in die laaste minuut gewen.
As ek God se raad ignorer
Daar is 'n lewenswyse wat vir die mens reg kan lyk, maar die uiteinde daarvan is die dood (Spreuke 14:12). As ons God se raad ignorer, soek ons moeilikheid.
Wat maak ek as ek misluk het?
Erken jy het 'n fout gemaak. Moenie ander blameer nie. As jy verantwoordelikheid aanvaar bevry dit jou van 'n gesindheid wat altyd net verdedig en gee aan jou die geleentheid om te bepaal wat die fout was. Hy wat sy oortredinge bedek, sal nie voorspoedig wees nie; maar hy wat dit bely en laat staan, sal barmhartigheid vind (Spreuke 28;13 – OAV).
Herken die voordele van mislukking. Sien dit as opleiding. Mislukking wys vir jou wat nie werk nie. Dit dwing jou om meer kratief te wees; om nuwe maniere om dinge te doen te ontdek. Dit verhoed arrogansie. Mislukking laat ons weer nadink oor wat werklik in die lewe belangrik is.
Jou verlede is verby. Jy kan dit nie verander nie en daarom kan jy net so wel ophou dink daaraan. Broers, ek verbeel my nie dat ek alles al het nie. Maar een ding doen ek: ek maak my los van wat agter is en strek my uit na wat voor is. Ek span my in om by die wenstreep te kom, sodat ek die hemelse prys kan behaal waartoe God my geroep het in Christus Jesus (Filippense 3:13 – 14).